amanoisuno/poet huggingface dataset:
醉卧海棠圖歌贈陸務觀 楊萬里
帝城二三月，海堂一萬株。向來青女拉滕六，戲與一撼即日枯。東皇夜遣司花女，手挼紅藍滴清露。染成片片浄練酥，亂點梢梢酣日樹。蓬萊仙人約老翁，寄牋招喚陸龜蒙，爲花一醉也不惜。就中一事最奇特，海棠兩岸繡帷裳，是間橫著雙胡床。龜蒙踞床忽倒卧，烏紗自落非風墮。落花滿面雪霏霏，起來索筆手如飛。卧來起來都是韻，是醉是醒君莫問。好箇海棠花下醉卧圖，如今畫手誰姓吳。
寒食雨中同舍約游天竺得十六絕句呈陸務觀  其一 楊萬里
游山不合作前期，便被山靈聖得知。只等五更傾一雨，三更猶是月明時。
寒食雨中同舍約游天竺得十六絕句呈陸務觀  其二 楊萬里
筍輿衝雨復衝泥，一徑深深只覺遲。孤塔忽從雲外出，寺門漸近報儂知。
寒食雨中同舍約游天竺得十六絕句呈陸務觀  其三 楊萬里
住山何敢望他僧，只是游山也不曾。可惜一條杉檜路，都將濕了不教行。
寒食雨中同舍約游天竺得十六絕句呈陸務觀  其四 楊萬里
破雨游山也莫嫌，却緣山色雨中添。人家屋裏生松樹，穿出茅簷却覆簷。
寒食雨中同舍約游天竺得十六絕句呈陸務觀  其五 楊萬里
小溪曲曲亂山中，嫩水濺濺一線通。兩岸桃花總無力，斜紅相倚卧春風。
寒食雨中同舍約游天竺得十六絕句呈陸務觀  其六 楊萬里
老檜如幢翠接連，山茶作塔綠縈纏。山僧相識渾相忘，不到山中十五年。
寒食雨中同舍約游天竺得十六絕句呈陸務觀  其七 楊萬里
三峰小石一方池，下有機泉仰面飛。坐看跳珠復拋玉，忽然一噴與簷齊。
寒食雨中同舍約游天竺得十六絕句呈陸務觀  其八 楊萬里
清遠溪中小閘頭，遮欄溪水不教流。山僧爲我放一板，濺雪奔雷怒未休。
寒食雨中同舍約游天竺得十六絕句呈陸務觀  其九 楊萬里
城裏哦詩枉斷髭，山中物物是詩題。欲將數句了天竺，天竺前頭更有詩。
寒食雨中同舍約游天竺得十六絕句呈陸務觀  其一○ 楊萬里
忽見金絲嫋綺疏，又驚寒食到來初。不知折盡西湖柳，插遍長安萬戶無。
寒食雨中同舍約游天竺得十六絕句呈陸務觀  其一一 楊萬里
禪房寂寂水潺潺，澗草巖花點綴間。忽有仙禽發奇響，頻伽來自補陀山。
寒食雨中同舍約游天竺得十六絕句呈陸務觀  其一二 楊萬里
雨裏匆匆怨出郊，晴時不出却誰教。西湖北畔名園裏，無數桃花只見梢。
寒食雨中同舍約游天竺得十六絕句呈陸務觀  其一三 楊萬里
戶戶游春不放春，只愁春去不愁貧。今朝道是游人少，處處園亭處處人。
寒食雨中同舍約游天竺得十六絕句呈陸務觀  其一四 楊萬里
若道尋春被雨催，如何隨處兩三杯。晚晴曉雨如翻手，有底虧儂不好來。
寒食雨中同舍約游天竺得十六絕句呈陸務觀  其一五 楊萬里
萬頃湖光一片春，何須割破損天真。却將葑草分疆界，葑外垂楊屬別人。
寒食雨中同舍約游天竺得十六絕句呈陸務觀  其一六 楊萬里
轎頂花枝儘閙裝，游人未暮已心忙。無端更被千株柳，展取蘇堤分外長。
和皇太子雨中賞梅偶成二首  其一 楊萬里
日到青宮分外長，梅兼白雪一時芳。儲皇更著瓊瑶句，句裏天葩別樣香。
和皇太子雨中賞梅偶成二首  其二 楊萬里
玉淵堂下一梢長，倚頼春風壓衆芳。妙句忽從天上落，千花從此總無香。
謝皇太子三月十九日召宴榮觀堂頒賜金杯襭羅 楊萬里
春草池塘太液旁，水精宮殿牡丹香。慚非綺里攀鴻翼，也侍承華宴鳳莊。玉唾銀鈎看落筆，繡袍金椀拜盈箱。迎門兒女牽衣袖，搜得隨侯與夜光。
餞趙子直制置閣學侍郎出帥益州分未到五更猶是春二十八字爲韻得猶字 楊萬里
錦水花潭照碧油，西清學士舊鼇頭。隨身琴鶴如清獻，治蜀功名更武侯。無晚十行看暮召，不應三峽隔辰猶。垂楊管得人離別，舞破春風勸玉舟。
鎖宿省中心氣大作通昔不寐得兩絕句  其一 楊萬里
酒病春愁恰併來，更衝花信宿鸞臺。睡鄉堠子無三里，玉漏聲聲只喚回。
鎖宿省中心氣大作通昔不寐得兩絕句  其二 楊萬里
絕恨詩人浪許癡，四更無睡只哦詩。老鈴枕手眠窗底，急雨顛風總不知。
送王恭父監丞倅潼川 楊萬里
淡墨掄魁政少年，蓬山璧水得詩仙。集賢學士看文筆，國子先生費酒錢。濯錦江頭頻入夢，桃花水面送歸船。平分風月真聊爾，不日來朝尺五天。
題徐載叔雙桂樓 楊萬里
遥憐天上桂華孤，月中何不種兩株。唐人此句真絕唱，後來詩人半語無。向來何夕秋風起，吹脫廣寒雙桂子。落向君家樓閣前，種玉開花今幾年。清宵雙影寫窗戶，却兼月裏成三樹。年年八月九月時，黄金粟綴青瑶枝。秋風吹香入月去，風回却带天香歸。容齋仙人爲作碑，誠齋老人爲作詩。金蟇玉兔已傳誦，莫問姮娥知不知。
招陳益之李兼濟二主管小酌益之指蠶豆云未有賦者戲作七言蓋豌豆也吳人謂之蠶豆 楊萬里
翠莢中排淺碧珠，甘欺崖蜜軟欺酥。沙瓶新熟西湖水，漆櫑分嘗曉露腴。味與櫻梅三益友，名因蠶繭一絲絇。老夫稼圃方雙學，譜入詩中當稼書。
初夏清曉赴東宮講堂行經和寧門外賣花市 楊萬里
剩雨殘風一向顛，花枝酒盞兩無緣。忽逢野老從湖上，擔取名園到內前。芍藥截留春去路，鹿葱禮上夏初天。衆紅半霎聊經眼，不枉皇州第二年。
積雨新晴駕幸聚景園擬口號 楊萬里
帝心憂麥復憂桑，一念通天轉雨晹。五色日華銷積靄，三春花草殿餘芳。黄雲暖照天顔喜，紅藥濃熏禁籞香。見說都人爭出郭，歡聲舞倦萬垂楊。
跋陸務觀劍南詩藁二首  其一 楊萬里
今代詩人後陸雲，天將詩本借詩人。重尋子美行程舊，盡拾靈均怨句新。鬼嘯狨啼巴峽雨，花紅玉白劍南春。錦囊繙罷清風起，吹仄西窗月半輪。
跋陸務觀劍南詩藁二首  其二 楊萬里
劍外歸乘使者車，浙東新得左魚符。可憐霜鬢何人問，焉用詩名絕世無。彫得心肝百雜碎，依前塗轍九盤紆。少陵生在窮如蝨，千載詩人拜蹇馿。
新晴讀樊川詩 楊萬里
江妃瑟裏芰荷風，浄掃癡雲展碧穹。嫩熱便嗔疎小扇，斜陽酷愛弄飛蟲。九千刻裏春長雨，萬點紅邊花又空。不是樊川珠玉句，日長淡殺箇衰翁。
駕幸聚景晚歸有旨次日歇泊 楊萬里
身在長安夢故山，故山未去且長安。落紅滿地莫教掃，新綠隔牆聊借看。竹葉勸人行樂事，榴花爲我遣春寒。賜休又得明朝睡，不問三竿與兩竿。
都下食筍自十一月至四月戲題 楊萬里
竹祖龍孫渭上居，供儂樽俎半年餘。斑衣戲綵春無價，玉版談禪佛不如。若怨平生食無肉，何如陋巷飯斯蔬。不須庾韭元脩菜，喫到憎時始憶渠。
酴醾 楊萬里
以酒爲名却謗他，冰爲肌骨月爲家。借令落盡仍香雪，且道開時是底花。白玉梢頭千點韻，綠雲堆裏一枝斜。休休莫斸西莊柳，放上松梢分外佳。
蚤謁景靈宮聞子規 楊萬里
帝里都無箇裏寬，苑深地禁到應難。蔚然綠樹去天近，上有子規啼月殘。便覺恍如還故里，不知聞處是長安。野薔薇發桐花落，孤負南溪老釣竿。
南海陶令曾送水沈報以雙井茶二首  其一 楊萬里
嶺外書來謝故人，梅花不寄寄爐熏。瓣香急試博山火，兩袖忽生南海雲。苒惹鬚眉清入骨，縈盈窗几巧成文。瓊琚作報那能辦，雙井春風輟一斤。
南海陶令曾送水沈報以雙井茶二首  其二 楊萬里
沈水占城第一良，占城上岸更差强。黑藏骨節龍筋瘠，斑出文章鷓翼張。衮盡殘膏添猛火，熬成熟水趁新湯。素馨熏染真何益，畢竟輸他本分香。
以六一泉煮雙井茶 楊萬里
鷹爪新茶蟹眼湯，松風鳴雪兔毫霜。細參六一泉中味，故有涪翁句子香。日鑄建溪當退舍，落霞秋水夢還鄉。何時歸上滕王閣，自看風爐自煮嘗。
謝人送常州草蟲扇 楊萬里
生怕炎天老又逢，草蟲扇子獻奇功。還將多稼亭前月，卷盡西湖柳上風。蚱蜢翅輕塗翡翠，蜻蜓腰細滴猩紅。舊時綠鬢常州守，今作霜髯一秃翁。
謝福建提舉應仲實送新茶 楊萬里
詞林應瑒繡衣新，天上茶仙月外身。解贈萬釘蒼玉胯，分嘗一點建溪春。三杯大道醺然後，七椀清風爽入神。聞道閩山官況好，何時乞得兩朱輪。
嘗枸杞 楊萬里
芥花菘莟餞春忙，夜吠仙苗喜晚嘗。味抱土膏甘復脆，氣含風露嚥猶香。作齏淡著微施酪，芼茗臨時莫過湯。却憶荆溪古城上，翠條紅乳摘盈箱。
幼圃 楊萬里
寓舍中庭劣半弓，燕泥爲圃石爲墉。瑞香萱草一兩本，葱葉蔊苗三四叢。穉子落成小金谷，蝸牛卜築別珠宮。也思日涉隨兒戲，一逕惟看蟻得通。
同三館餞王恭父監丞分韻予得何字 楊萬里
去歲從遊泛綠波，西湖今日又新荷。生來長是歡悰少，老去更堪離別多。客裏送君留不住，尊前爲我飲無何。休休萬事付一醉，爲報驪駒未要歌。
送伍耀卿監廟西歸 楊萬里
敬軒居士子胥孫，河出昆侖學有源。秋鶚屢看書禰表，春風兩度對堯軒。釣竿已拂珊瑚樹，拄笏新霑雨露恩。暫作祝融香火吏，裹輪早晚到柴門。
謝岳大用提舉郎中寄茶果藥物三首 日鑄茶 楊萬里
瓷瓶蠟紙印丹砂，日鑄春風出使家。白錦秋鷹微露爪，青瑶曉樹未成芽。松梢鼓吹湯翻鼎，甌面雲煙乳作花。喚醒老夫江海夢，呼兒索鏡整烏紗。
謝岳大用提舉郎中寄茶果藥物三首 紫團參 楊萬里
新羅上黨各宗枝，有兩曾參果是非。入手截來花暈紫，聞香已覺玉池肥。舊傳飲子安心妙，新擣珠塵看雪飛。珍重故人相問意，爲言老矣只思歸。
謝岳大用提舉郎中寄茶果藥物三首 新松實 楊萬里
三韓萬里半天松，方丈蓬萊東復東。珠玉鍊成千歲實，冰霜吹落九秋風。酒邊腷膊牙車響，座上須臾漆櫑空。新果新嘗正新暑，繡衣使者念山翁。
西府直舍盆池種蓮二首  其一 楊萬里
飛空天鏡墮莓苔，玉井移蓮旋旋栽。坐看一花隨手長，挨開半葉出頭來。稍添菱荇相縈带，便有龜魚數往回。剩欲遶池三兩匝，數聲排馬苦相催。
西府直舍盆池種蓮二首  其二 楊萬里
西府寒泉汲十尋，深澆淺灑碧森森。高花已照紅粧鏡，小莟新抽紫玉簪。鈿破尚餘新雨恨，繖疎纔作半池陰。西湖瘦得盆來大，更伴詩人恐不禁。
東宮講退觸熱入省倦甚小睡 楊萬里
承華下直直幾廷，新暑醺人睡不成。到得曲肱貪夢好，無端急雨打荷聲。起看翠蓋如相戲，亂走明珠却細傾。歸路關心最涼處，水風四面一橋橫。
和周元吉省中新竹 楊萬里
青士何年下大荒，羽儀禁省立如牆。錦綳半脫娟娟玉，粉節新塗拂拂霜。带雨小酣三日後，出林忽喜一梢長。今年秋閏防多暑，剩供先生格外涼。
題尤延之右司遂初堂二首  其一 楊萬里
漫仕風中絮，歸心水上鷗。把茅新結屋，藜杖舊經丘。花底春勾引，燈前夜校讎。何如添我住，二老更風流。
題尤延之右司遂初堂二首  其二 楊萬里
詩瘦山如瘦，人遐室更遐。荒林庾信宅，古木謝敷家。醫國君臣藥，逃名子母瓜。只愁歸未得，綠却白鷗沙。
七字謝紹興帥丘宗卿惠楊梅二首  其一 楊萬里
梅出稽山世少雙，情知風味勝他楊。玉肌半醉紅生粟，墨暈微深染紫裳。火齊堆盤珠徑寸，醴泉繞齒柘爲漿。故人解寄吾家果，未變蓬萊閣下香。
七字謝紹興帥丘宗卿惠楊梅二首  其二 楊萬里
越絕諸楊盛一時，與儂瓜葛不曾知。老夫自笑吾衰矣，此客何從夢見之。也解過江尋德祖，政緣作尹是丘遲。渠伊不是南村派，未分先驅事荔支。
小桃 楊萬里
小桃著子可憐渠，疎處全疎無處無。併綴一梢三十顆，縋枝欲折沒人扶。
送周元吉顯謨左司將漕湖北三首  其一 楊萬里
君詩日日說歸休，忽解西風一葉舟。黄鶴樓前作重九，水精宮裏過中秋。職親六閣仍金馬，喜入千屯看木牛。繡斧光華誰不羨，一賢去國欠人留。
送周元吉顯謨左司將漕湖北三首  其二 楊萬里
又見周郎携小喬，武昌赤壁醉嬌饒。蜀江雪水來三峽，吳苑風煙訪六朝。秋月春花出肝肺，新詞麗曲入笙簫。歸來却侍金鑾殿，好看霜毛映珥貂。
送周元吉顯謨左司將漕湖北三首  其三 楊萬里
彼此江湖漫浪翁，相逢遞宿省西東。兩窮握手論詩後，一笑投膠入漆中。臨水登山公別我，青鞋布襪我從公。貂裘已博江西艇，只待黄花半席風。
簡陸務觀史君編修二首  其一 楊萬里
聞道雲間陸士龍，釣臺絕頂嘯清風。却將半掬催詩雨，灑入山村作歲豐。
簡陸務觀史君編修二首  其二 楊萬里
員外治中高帝孫，幕中何幸有詩人。主人不減西湖長，青眼無妨顧德麟。
送王季德提刑寶文少卿 楊萬里
寶儲依舊接英游，蕩節何曾遠藻旒。卿月使星銀漢曉，繡衣綵服太湖秋。豺當道上狐何問，鷹擊霜前兔已愁。火急平反供一笑，紫荷玉笋待君侯。
贈都下寫真葉德明 楊萬里
我昔山林人不識，或疑謫仙或狂客。仰看青天不看人，醉裏那知眼青白。一攜破硯入長安，素衣成緇綠鬢斑。上林麒麟著野馬，滄洲鷗鷺綴孔鸞。漢宮威儀既不入貴人樣，灞橋風雪又不見詩人相。不須覽鏡照清溪，我亦自憎塵俗狀。葉君著眼秋月明，葉君下筆秋風生。市人請畫即唾駡，只寫龍章鳳姿公與卿。肯來爲予寫衰貌，擲筆掉頭欣入妙。相逢可惜遲十年，不見詩翁昔年少。
初秋玩月 楊萬里
月華只是尋常月，如何入秋頓清絕。潑在中庭滿地冰，飛上寒窗一堂雪。今宵無雨風亦無，涼氣却如風雨餘。九州四海幾人看，作意獨來尋老夫。仙人餐霞嚥朝日，老夫不願受此術。不如掇月入杯中，酒浪月波供一吸。老夫病肺怯清秋，對酒不飲月莫愁。老夫未眠月未落，相伴且到三更頭。
送孫檢正德操龍圖出知鎮江二首  其一 楊萬里
潤州太守去明州，誰寄長江萬里流。雞省却煩三語掾，龍章卧護兩淮秋。古來北府多名酒，今復南徐說勝游。聊奉雙親小行樂，即持荷橐侍宸旒。
送孫檢正德操龍圖出知鎮江二首  其二 楊萬里
看花走馬紹興間，彼此春風各少年。黄甲諸儒今幾許，白頭同舍省東偏。昨宵歸夢月千里，餘債欠君詩兩篇。已乞閩山一窠闕，老身只要早歸田。
食雞頭子二首  其一 楊萬里
江妃有訣煮真珠，菰飯牛酥軟不如。手擘雞顋金五色，盤傾驪頷琲千餘。夜光明月供朝嚼，水府龍宮恐夕虛。好與藍田餐玉法，編歸辟穀赤松書。
食雞頭子二首  其二 楊萬里
三危瑞露凍成珠，九轉丹砂鍊久如。鼻觀溫芳炊桂歇，齒根熟軟剝胎餘。半甌鷹爪中秋近，一炷龍涎丈室虛。却憶吾廬野塘味，滿山柿葉正堪書。
跋尤延之左司所藏光堯御書歌 楊萬里
鸞臺長史老野僧，月前病鶴霜後蠅。文書海裏衮不了，黑花亂發雙眼睛。故人同舍尤太史，敲門未揖心先喜。袖中傾下十斛珠，五色光芒射窗几。自言天風來帝旁，拾得復古殿中雲一張。向來太上坐朝罷，勝日光風花柳暇。浣花仄理冰雪容，宣城雞距針芒鋒。天顔有喜聊小試，西京書目供游戲。韓彭衛霍欣掛名，舒向卿雲感書字。漢廷多少失意人，九京寸恨不作塵。一朝翻入聖筆底，昭回之光喚渠起。小臣濫巾縫掖行，手抄孝經不徹章。何曾下筆寫史漢，再拜恭覽汗透裳。太史結廬伴鷗鷺，錫山山下荆溪渡。紅光紫氣上燭天，箇是深藏寶書處。
賀皇太子九月四日生辰  其一 楊萬里
日日龍樓問寢時，雞人未動漏花遲。前星一點朝天帝，只有清臺太史知。
賀皇太子九月四日生辰  其二 楊萬里
清賞堂中無管弦，鳳山樓上有雲煙。儲皇側畔何人侍，黄卷團欒是聖賢。
賀皇太子九月四日生辰  其三 楊萬里
子晉吹笙未是仙，阿丕橫槊少全篇。小吟春著梅梢句，一日東風四海傳。
賀皇太子九月四日生辰  其四 楊萬里
二聖多能似仲尼，儲皇家學自庭闈。銀鉤已有淳熙脚，玉句仍傳德壽衣。
賀皇太子九月四日生辰  其五 楊萬里
明河查上有仙翁，犯月撞星到碧穹。金闕東邊銀榜處，大書天地長男宮。
賀皇太子九月四日生辰  其六 楊萬里
大安宮裏漆園椿，子榦孫枝葉葉新。今日四株高下碧，相承一樣八千春。
賀皇太子九月四日生辰  其七 楊萬里
菊花潭上菊花開，不是花潭是壽杯。天賜生朝千斛水，一年一斛送將來。
賀皇太子九月四日生辰  其八 楊萬里
禹子湯孫兼聖賢，一身雙美古無前。願陳萬國元良句，不用金昭玉粹篇。
賀皇太子九月四日生辰  其九 楊萬里
少陽拜賜太陽旁，黄菊紅萸滿壽觴。陽德重重在初四，不須九日是重陽。
賀皇太子九月四日生辰  其一○ 楊萬里
光堯初御六龍天，上直維參大火躔。天意分明昌宋德，誕辰三世總丁年。
尤延之檢正直廬窗前紅木犀一小株盛開戲呈延之 楊萬里
水沈國裏御風歸，栗玉肌膚不肯肥。元是金華學仙子，新將柿葉染秋衣。不應裝束追時好，無乃清癯悔昨非。爲妬尤郎得尤物，故將七字惱芳菲。
送張定叟二首  其一 楊萬里
直上雲霄未遣休，分符京兆帝王州。赤丸窟裏無白額，碧落班中政黑頭。兩地好官纔半武，扁舟歸興恰中秋。只應銀信從天降，莫戀融峰與橘洲。
送張定叟二首  其二 楊萬里
紫巖衣鉢付南軒，介弟曾同半夜傳。師友別來真夢耳，江湖相對各潸然。但令門戶無遺恨，何必功名在早年。君向瀟湘我閩粵，寄書只在寄茶前。
新寒戲簡尤延之檢正 楊萬里
逗曉添衣併數重，隔晡剩熱尚斜紅。秋生露竹風荷外，寒到雲窗霧閤中。半點暄涼能幾許，古來豪傑總成空。木犀香殺張園了，雪嗅金挼欠兩翁。
跋姜春坊梅山詩集二首  其一 楊萬里
松風澗水打窗聲，玉佩瓊琚觸眼明。當晝如何挂秋月，未春特地轉新鶑。只銷一卷梅山集，幻出多般景物情。老子平生有詩癖，爲君焚却老陶泓。
跋姜春坊梅山詩集二首  其二 楊萬里
承華寮寀集鴛鸞，不減應徐讌魏園。中有釣璜清渭叟，向來授鉞少陵壇。錦心繡口搴花草，雪椀冰甌瀉肺肝。身到梅山得梅魄，老夫更借一枝看。
早朝垂拱殿晚出東省 楊萬里
請外天難達，留中日不遑。烏啼金殿月，鷺集玉階霜。出晚緣堂白，歸時報錄黄。來年六十一，六十鬢蒼蒼。
跋京仲遠所藏楊補之紅綾上所作著色掀篷梅 楊萬里
朔雲暗天垂到地，朔風裂山吹脫耳。長江萬頃一艇子，一夜雪寒不成睡。詩翁曉起鬢髼鬆，縮頸微掀黄篾篷。夜來急雪已晴了，東方一抹輕霞紅。江梅的皪開獨樹，篷間截入梅尺許。老榦新枝紫復青，花琱白玉鬚黄金。滿身滿面都是雪，梅雪却與霞爭明。不知詩翁何處得霜鋸，和雪和梅斸將去。恐是并州快剪刀，不然吳剛修月斧。下無根榦上無梢，一眼橫陳梅半腰。東省拈出寒蕭蕭，至今花頭雪未銷。
秋山 楊萬里
梧葉新黄柿葉紅，更兼烏臼與丹楓。只言山色秋蕭索，繡出西湖三四峰。
秋雨蚤作有歎 楊萬里
細雨澹無質，安得更有聲。如何却作泥，亦能妨晨征。宿昔忽過暄，心知非堅晴。何須暄晴極，然後寒雨生。寒暄使人覺，妙物亦何曾。翦翦自神妙，無乃與物矜。造物本非作，觀者或强名。老夫近稍聾，此事無暇聽。平生感秋至，此意念已平。獨念老病身，頗不耐夙興。何時歸故園，晏眠閉柴荆。鳴鷄亦不留，好夢無吾驚。他年憶此詩，惘如宿酒醒。思歸已可喜，而況真歸耕。
寄題王棶德脩知縣成都新居 楊萬里
子美百花潭北莊，君今占作詠歸堂。山分劍閣雲根瘦，江送蓬婆雪汁香。漱石枕流紅錦浪，浮家泛宅白鷗行。何人夜誦相如賦，給札蘭臺看堵牆。
左藏南庫西廡下紙閤負暄戲題 楊萬里
水衡仙客住冰天，雪囓風餐更禁煙。不是移來小暘谷，老夫凍折兩詩肩。
賀皇孫平陽郡王十月十九日生辰 楊萬里
前星炳煥領孫星，環拱中天日兩輪。四葉重光同聖世，千秋佳節近生辰。本支秀茂旦復旦，典學熙明新又新。喜入威顔天一笑，壽觴分賜一枝椿。
白紵歌舞四時詞 春 楊萬里
人生春睡要足時，海波可乾山可移。珠宮宴罷曉星出，不是天上無鳴雞。昨來坐朝到日落，君王何曾一日樂。上林平樂半蒼苔，桃花又去楊花來。
白紵歌舞四時詞 夏 楊萬里
四月以後五月前，麥風槐雨黄梅天。君王若道嫌五月，六月炎蒸又何說。水精宮殿冰雪山，芙蕖衣裳菱芡盤。老農背脊曬欲裂，君王猶道深宮熱。
白紵歌舞四時詞 秋 楊萬里
星芒欲滅天風急，月輪猶带銀河濕。青女椎冰作冷霜，吹到璇閨飛不入。苧羅山下浣紗人，萬妃無色抵一身。嬌餘貴極醉玉軟，强爲君王踏錦絪。
白紵歌舞四時詞 冬 楊萬里
祗愁窮臘雪作惡，不道雪天好行樂。玻瓈盞底回青春，蒲萄錦外舞玉塵。陽春一曲小垂手，勸君一杯千萬壽。今年斛穀才八錢，明年切莫羨今年。
行路難五首  其一 楊萬里
君不見河陽花，今如泥土昔如霞。君不見武昌柳，春作金絲秋作帚。人生馬耳射東風，柳色桃花却長久。秦時東陵千戶侯，華蟲被體腰蒼璆。漢初沛邑刀筆吏，折腰如磬頭搶地。蕭相厥初謁邵平，中廷百拜百不應。邵平後來謁蕭相，故侯一拜一惆悵。萬事反覆何所無，二子豈是大丈夫。窮通流坎皆偶爾，摶扶未必賢槍榆。華胥別是一天地，醉鄉何曾有生死。儂欲與君歸去來，千愁萬恨付一杯。
行路難五首  其二 楊萬里
老夫少時不信老，長笑老人恃年少。如今老矣不笑人，却被少年開口笑。少年何苦笑老人，老人舊日顔如春。興來百盞山隤玉，醉後千篇筆有神。自古聖賢皆白骨，誰道今人不見古時月。孔子盜跖俱塵埃，杜陵老人今亦安在哉。
行路難五首  其三 楊萬里
黄金築臺賜白璧，車前八騶門列戟。徹侯萬戶秩萬石，珠戶玉房貯傾國。傳呼一聲萬人開，將軍相國天上來。不知道旁雍門子，已歎麋鹿登高臺。雍門解遣孟嘗泣，孟嘗不泣渠何急。只知富貴如雲浮，不知貧賤饑死寒死愁不愁。
行路難五首  其四 楊萬里
長門陳阿嬌，却要一生金屋貯嬌饒。長信班婕妤，却要一生紈扇從玉車。妾心祗作專房地，別人亦有承恩意。妾心不肯著別人，君心還肯如妾心。春風秋月渾不管，花落花開空自怨。千秋萬歲一笑休，月明空照古今愁。
行路難五首  其五 楊萬里
造化小兒不耐閑，阿兄阿姊一似顛。兩手雙弄赤白丸，來來去去繞青天。赤丸才向西山沒，白丸又向東山出。只銷三萬六千回，雪色少年成皺鐵，鐵色頭鬚却成雪。雙丸繞從地下復上天，少年一入地下更不還。日日喜歡能幾許，況有煩惱無喜歡。莫言酒不到劉伶墳上土，劉伶在時一醉曾三年。明珠一百斛，更添百斛也只心不足。侯印十九枚，更添一倍也只眉不開。先生笑渠不行樂，莫教人笑先生錯。
寄題喻叔奇國博郎中園亭二十六詠 亦好園 楊萬里
金谷惟堪貯俗塵，輞川今復得詩人。先生道是貧到骨，猶有山園斗大春。
寄題喻叔奇國博郎中園亭二十六詠 磬湖 楊萬里
洞庭張樂起天風，玉磬吹來墮圃中。却被仙人鎔作水，爲君到底寫秋空。
寄題喻叔奇國博郎中園亭二十六詠 釣磯 楊萬里
烏龍灘下白雲堆，上有狂奴舊釣臺。一夕被君偷取去，至今猶带漢莓苔。
寄題喻叔奇國博郎中園亭二十六詠 蘆葦林 楊萬里
春有兒孫夏有朋，月中寒影雨中聲。臘晴銷盡一園雪，爲底林間雪不晴。
寄題喻叔奇國博郎中園亭二十六詠 亦好亭 楊萬里
亦好園中亦好亭，兩重好處兩重貧。客來莫道無供給，抹月批風當八珍。
寄題喻叔奇國博郎中園亭二十六詠 橫枝 楊萬里
冰爲仙骨水爲肌，意淡香幽祗自知。青女素娥非耐冷，一生耐冷是橫枝。
寄題喻叔奇國博郎中園亭二十六詠 清淺池 楊萬里
橫枝直下是清池，花映清池水映枝。知是君描和靖句，不知和靖寄君詩。
寄題喻叔奇國博郎中園亭二十六詠 荼䕷洞 楊萬里
舊繞新縈綠萬蟠，架餘籬剩復垂欄。先生醉帽堆香雪，知自荼䕷洞裏還。
寄題喻叔奇國博郎中園亭二十六詠 小山 楊萬里
湧岫跳峰尺許寬，坐看雲霧起巖間。九疑荒遠巫陽嶮，未必真山勝假山。
寄題喻叔奇國博郎中園亭二十六詠 花屏 楊萬里
錦障豪華笑騃童，松圖冷淡惱山翁。玉山頹處誰扶著，花作屏風倚暖紅。
寄題喻叔奇國博郎中園亭二十六詠 紫君林 楊萬里
青士從來一徑幽，碧衫翠袖佩蒼璆。何年筆戰明光殿，奪得詩仙紫綺裘。
寄題喻叔奇國博郎中園亭二十六詠 方池 楊萬里
水精方局石橋仙，知是柯山幾代孫。月借繁星作棋子，夜寒睹得一金盆。
寄題喻叔奇國博郎中園亭二十六詠 野橋 楊萬里
亦好亭兼弄月亭，磬湖不許兩通行。誰拋螮蝀湖光尾，便有先生拄杖聲。
寄題喻叔奇國博郎中園亭二十六詠 菊徑 楊萬里
身在京師夢在鄉，黄花又是一番黄。平生不解淵明語，菊却猶存徑却荒。
寄題喻叔奇國博郎中園亭二十六詠 藥畦 楊萬里
雨餘想見藥苗肥，薯蕷堪羹杞可齏。老賊何須投益智，先生只要買當歸。
寄題喻叔奇國博郎中園亭二十六詠 弄月亭 楊萬里
碧天如水水如天，月入湖中璧樣圜。却被先生來弄碎，一團成百百成千。
寄題喻叔奇國博郎中園亭二十六詠 花嶼 楊萬里
桃李無言照水光，玻瓈盆底洗新粧。不須水上紅雲句，水上紅雲不解香。
寄題喻叔奇國博郎中園亭二十六詠 柳隄 楊萬里
柳下湖光浄一天，湖邊垂柳起三眠。小蠻自倚腰支裊，照鏡梳頭曉月前。
寄題喻叔奇國博郎中園亭二十六詠 曲水 楊萬里
名園曲水費工夫，玉甃瓊磨滴水無。誰把流觴借詩老，天生九曲一冰渠。
寄題喻叔奇國博郎中園亭二十六詠 水簾 楊萬里
秧疇水落荇渠尖，玉石當中碧一奩。石面平鋪波面皺，千花織出水精簾。
寄題喻叔奇國博郎中園亭二十六詠 水樂 楊萬里
渠水來從林外泓，水知湖近各爭鳴。何人月下携枯木，寫取穿雲落澗聲。
寄題喻叔奇國博郎中園亭二十六詠 竹巖 楊萬里
石友拳然萬仞姿，竹君嘯處一川漪。更無二客隨巾屨，誰見先生覓句時。
寄題喻叔奇國博郎中園亭二十六詠 野塘 楊萬里
雁下菰蒲報夕寒，鷺將荇藻作朝餐。野塘只許野人到，不要金張許史看。
寄題喻叔奇國博郎中園亭二十六詠 愛山堂 楊萬里
詩人性癖愛看山，曉坐堂中夕嬾還。只對月山無限好，月山外面八雙鬟。
寄題喻叔奇國博郎中園亭二十六詠 海棠塢 楊萬里
細雨初憐濕翠裳，新晴特地試紅粧。無人會得東風意，春色都將付海棠。
寄題喻叔奇國博郎中園亭二十六詠 月山 楊萬里
昔人只解笑移山，未信移山不作難。一昨月山三里外，先生掇取近欄干。
題永新吳景蘇主簿梯雲樓 楊萬里
誰道青雲不可梯，君家樓閣與雲齊。諍臣內相名垂日，諫草詞頭字印泥。我昔曾爲禾水客，夢中猶憶義山西。仇香自有家聲在，豈使鸞皇棘上栖。
題安城趙寬之慈順堂 楊萬里
天潢龍種與人殊，五鳳仍傳萬卷書。象服在堂萱草暖，綵衣上壽棣華初。雪中密竹能抽筍，冰底寒江更躍魚。趙氏弟兄俱玉樹，艮齋文字即瓊琚。
寄題曾子與競秀亭 楊萬里
老夫上下蓼花灘，每過君家輒繫船。尊酒燈前山入座，孤鴻月底水連天。暄凉書問二千里，場屋聲名三十年。競秀主人文似豹，不應霧隠萬峰邊。
送朝士使虜 楊萬里
又見皇華賦北征，謫仙俊氣似秋鷹。詩成紫塞三更月，馬渡黄河十丈冰。趙北燕南有人否，禽胡歸漢竟誰曾。天家社稷英靈在，佳氣時時起五陵。
冬至稱賀紫宸殿及德壽宮 楊萬里
宮燭奔忙下玉除，晨曦拂掠麗儲胥。東西班動雲開合，警蹕聲來電卷舒。隆準衣裳紅一點，御香煙霧碧千廬。勛華二聖天齊壽，亞歲年年賀帝居。
冬至後賀皇太子及平陽郡王 楊萬里
長樂鐘聲攪夢驚，建章星影照人行。千官燈語聽殘點，一夜霜寒在五更。金鑰玉𥫽開北闕，銀鞍絲控謁東明。青宮朱邸環天極，五色祥雲覆帝城。
跋張功父通判直閣所惠約齋詩乙藁 楊萬里
句裏勤分似，燈前得細嘗。孤芳後山種，一瓣放翁香。苦處霜爭澀，臞來鶴校强。不應窮活計，公子也忙忙。
張功父舊字時可慕郭功父故易之求予書其意再贈五字 楊萬里
冰雪相投處，風期一笑間。只今張桂隠，絕慕郭青山。功父雙何遠，相如了不關。鳥飛暮天碧，此句急追還。
走筆和張功父玉照堂十絕句  其一 楊萬里
健青新走一梢長，外日東風引得狂。定自今番春色裏，新枝別樣占年光。
走筆和張功父玉照堂十絕句  其二 楊萬里
年年春信遣人疑，賺出詩人枉覓詩。著意探梅偏不發，月斜偶見一橫枝。
走筆和張功父玉照堂十絕句  其三 楊萬里
騃女癡兒總愛梅，道人衲子亦爭栽。何如雪後瓊瑶跡，印記詩人獨自來。
走筆和張功父玉照堂十絕句  其四 楊萬里
梅詩脫口已流傳，要趁梅前更雪前。喚醒誠齋山裏夢，落英如雪枕磚眠。
走筆和張功父玉照堂十絕句  其五 楊萬里
紅紅紫紫儘紜紜，韻處終輸庾嶺君。未說玉花冰雪骨，新陰先綠半春雲。
走筆和張功父玉照堂十絕句  其六 楊萬里
常年十月未花開，雪片今年九月回。便有早梅隨早雪，一枝笑看萬花摧。
走筆和張功父玉照堂十絕句  其七 楊萬里
今歲略無霜報寒，忽然一夜雪漫漫。雪花要作梅花地，十月早梅和雪看。
走筆和張功父玉照堂十絕句  其八 楊萬里
老見千花眼便昏，憶梅長爲賦招魂。只今身住西湖上，不羨淮南嶺上村。
走筆和張功父玉照堂十絕句  其九 楊萬里
玉照堂中瀹早茶，下臨溪水織紋紗。十詩小試春風手，催發溪梅兩岸花。
走筆和張功父玉照堂十絕句  其一○ 楊萬里
老嬾狂吟不要工，愛君七字晉唐風。更煩傳語梅花道，火急齊開小至中。
曉經八盤嶺赴東宮講堂 楊萬里
至前至後恰多晴，山北山南間一登。瘦石經霜乾脫蘚，細泉滴澗旋成冰。海波貫日紅千丈，江霧縈樓玉萬層。資善堂前得春早，宮梅一朶掠觚稜。
出北關門送李舍人使虜 楊萬里
同寮緩轡出承華，又送雙星水北涯。霜外汀洲蘆葉曉，雪餘園圃竹梢斜。只驚睡起猶殘月，不覺歸時已落霞。白首鴛行徒索米，故山今日政梅花。
赴文德殿聽麻仍拜表 楊萬里
蒼龍觀闕啟槐宸，白玉階除振鷺羣。仗外諸峰獻松雪，霜前一雁度宮雲。舍人就日宣麻制，丞相瞻天進表文。夙退自欣還自笑，素餐便當策殊勳。
跋尤延之山水兩軸二首  其一 楊萬里
水際蘆青荷葉黄，霜前木落蓼花香。漁舟去盡天將夕，雪色飛來鷺一行。
跋尤延之山水兩軸二首  其二 楊萬里
水漱瓊沙冰已凘，野鳬半起半猶遲。千竿脩竹一江碧，只欠梅花三兩枝。
紫宸殿拜表賀雪二首  其一 楊萬里
怪來臘日起春風，一夜瓊花發禁中。大地山河銀色界，九重樓觀水精宮。紫宸廊迥寒無價，文石庭乾掃不融。又喜來年書大有，誰知聖主是天公。
紫宸殿拜表賀雪二首  其二 楊萬里
稍緩鳴靴不住催，一聲再拜忽如雷。封章進了儀曹退，文武班齊上相來。白髮兩年陪賀雪，紫衣數輩小傳杯。賜休退食端何恨，未到西湖探早梅。
衝雪送陸子靜 楊萬里
猛落還中歇，疎飛忽驟繁。平欺蘆屋脊，偏護竹籬根。對面看童子，低頭印手痕。銷魂送行客，行客更銷魂。
雪中送客過清水閘二首  其一 楊萬里
雪中出去雪中回，深閉窗櫺偶一開。牆裏人家掃簷瓦，玉塵打入轎窗來。
雪中送客過清水閘二首  其二 楊萬里
肩輿九步十傾欹，下有冰河不敢窺。冰上水禽行似箭，忽逢缺處得魚兒。
和皇太子梅詩二首  其一 楊萬里
清賞堂前隔俗塵，南枝得雪曉爭新。獨將却月凌風影，攙獻儲皇第一春。
和皇太子梅詩二首  其二 楊萬里
梅仙踏雪步生塵，儲后梅詩雪共新。玉句金章雲錦字，問天覓得隔年春。
和吳監丞景雪中湖上訪梅四首  其一 楊萬里
朔風敢傍貴人嚴，約束天花莫入簷。藥玉船寬初瀲瀲，銷金帳暖政厭厭。
和吳監丞景雪中湖上訪梅四首  其二 楊萬里
七字全勝五字城，清於庾信及鍾嶸。君詩妙絕端何似，不似梅花似麽生。
和吳監丞景雪中湖上訪梅四首  其三 楊萬里
雪與梅花兩逼真，不知誰好復誰新。無端更入吳融手，剪取西湖半段春。
和吳監丞景雪中湖上訪梅四首  其四 楊萬里
聞君踏雪訪梅花，不怕蘇堤十里賒。老子怯寒那敢出，地爐榾柮是生涯。
早謁景靈宮 楊萬里
夜雪猶飄天目峰，曉晴先暖太清宮。雲翻孔雀金花碧，日射鴛鴦玉瓦紅。百辟焚香官柳影，一鴉飛立殿簷東。仰瞻九聖聯龍衮，萬歲千秋對昊穹。
送吳監丞季行知簡州 楊萬里
勳烈涪陽異姓王，手扶西極漢天長。有孫文武千人傑，透紙風騷萬字香。小涉移中公事筆，又懷劍外史君章。同朝多日相從少，不唱陽關也斷腸。
送陸子靜刪定宮使 楊萬里
朝路江西不十人，又看一箇奉仙真。可憐議論長傾坐，不管聲名解誤身。苦憶去年郊祀日，與渠並轡笑談春。何時相趁滄洲去，雪笠風蓑釣白蘋。
雪晴二首  其一 楊萬里
仙人翦水作花飛，忽化瓊瑶已大奇。復把瓊瑶化成水，滴來平地總琉璃。
雪晴二首  其二 楊萬里
晴光雪色忽相逢，雨滴空階日影中。珍重北簷殊韻勝，苛留殘玉不教融。
和皇太子瑞雪二首  其一 楊萬里
白玉花開碧玉天，縈樓繞殿舞翩然。儲皇善頌天皇德，瑞應金穰萬萬年。
和皇太子瑞雪二首  其二 楊萬里
揉雲挼霧碎成塵，落不曾休酉達辰。鶴禁鏤冰成七字，野人拜賜敢辭頻。
雪後曉過八盤嶺詣東宮謝受左司告二首  其一 楊萬里
扶桑梢上上朝暾，起早行遲却載奔。玉作宮城三萬雉，呼僮換馬入金門。
雪後曉過八盤嶺詣東宮謝受左司告二首  其二 楊萬里
玉京世界大千中，銀屋樓臺一萬重。好上寶蓮山上望，南高峰照北高峰。
晴後再雪四首  其一 楊萬里
幸自晴光雪半開，誰將泥脚涴瓊瑰。水仙上訴姮娥泣，再遣天花散一回。
晴後再雪四首  其二 楊萬里
滕家仙子六瓊娘，煮露爲酥不剩漿。滴作玉蟲千萬隻，一時飛滿白雲鄉。
晴後再雪四首  其三 楊萬里
天上瓊樓萬玉妃，月宮學舞試雲衣。霓裳未徹天風起，腦子花鈿星散飛。
晴後再雪四首  其四 楊萬里
八盤嶺上雪偏清，萬斛瓊塵作一傾。空裏仰看都不見，碧山映得却分明。
讀子房傳 楊萬里
笑賭乾坤看兩龍，淮陰目動即雌雄。興王大計無尋處，却在先生一躡中。
雪中講堂賜酒二首  其一 楊萬里
玉果金柈碼碯觴，春坊傳令賜雲漿。雪中上馬渾如夢，一片飛來醉面涼。
雪中講堂賜酒二首  其二 楊萬里
袖手垂鞭出帝闉，萬花欄馬舞新春。是時也有青油繖，天上歸來雪滿身。
立春後一日和張功父園梅未花之韻 楊萬里
前夕三更月落時，東風已動萬花知。江梅端合先交割，春色如何未探支。只欠梁溪冰柱句，追還和靖暗香詩。張家剩有葱根指，不把瓊酥滴一枝。
白頭吟二首  其一 楊萬里
文君自製白頭吟，怨思來時海未深。怨殺相如償底事，初頭苦信一張琴。
白頭吟二首  其二 楊萬里
除却共姜是女師，柏舟便到白頭辭。勸渠莫怨終難勸，不道前夫怨阿誰。
丁未元日大慶殿拜表賀正 楊萬里
獻歲朝未央，新霽快明發。晨曦耿五色，宿靄欻四徹。洗清萬溝瓦，銷盡一月雪。素光從何來，晶熒落寒笏。回瞻背陰處，猶藏半簷白。夜來有微霜，雪上辨不得。時於翠幕頂，拂掠見瓊屑。還將黄金日，正射白銀闕。忽然捲班出，紅綠亂眼襭。歸來飲屠酥，笑向兒女說。
元日癸卯占雲大熟 楊萬里
造物今年印，司花昨夜交。雪留蘆荻脚，日到瑞香梢。白叟占嘉應，青精看滿抄。游絲也驩喜，不住舞蠨蛸。
送趙民則少監提舉二首  其一 楊萬里
漢庭近日少宗盟，博選宗英副匠卿。高帝子孫誰宿德，翰林風月得先生。又持一節湖南去，政是三湘雁北征。但使遠民蒙福了，早歸詞禁賦新鶑。
送趙民則少監提舉二首  其二 楊萬里
座主門生四十年，江湖契闊幾風煙。同朝再接鴛行裏，握手相看鶴髮前。誤喜論詩追舊事，不知呼酒是離筵。老懷只作還山夢，輸與先生早著鞭。
雙峰定水璘老送木犀香五首  其一 楊萬里
春得鄞江信，香從定水來。今年有奇事，正月木犀開。
雙峰定水璘老送木犀香五首  其二 楊萬里
萬杵黄金屑，九烝碧梧骨。詩老坐雪窗，天香來月窟。
雙峰定水璘老送木犀香五首  其三 楊萬里
山童不解事，著火太酷烈。要輸不盡香，急喚薄銀葉。
雙峰定水璘老送木犀香五首  其四 楊萬里
傳語雙峰老，汝師是如來。如何一瓣香，却爲楊誠齋。
雙峰定水璘老送木犀香五首  其五 楊萬里
誰言定水禪，入定似枯木。飛入廣寒宮，收得香萬斛。
人日出游湖上十首  其一 楊萬里
放閘冷泉亭，抽動一天碧。平地跳雪山，晴空下霹靂。
人日出游湖上十首  其二 楊萬里
去時數點雨，歸時數片雪。雨雪兩不多，山路雙清絕。
人日出游湖上十首  其三 楊萬里
舊臘緣多雪，新年未有梅。殷勤下天竺，隔水兩株開。
人日出游湖上十首  其四 楊萬里
肩輿豈不穩，萬象非我有。呼童換馬來，湖山落吾手。
人日出游湖上十首  其五 楊萬里
樹隠重重竹，溪穿曲曲峰。林深那有寺，煙遠忽聞鐘。
人日出游湖上十首  其六 楊萬里
城中雪一尺，山中雪一丈。地上都已消，却在松梢上。
人日出游湖上十首  其七 楊萬里
去歲遊春屐，苔痕故可尋。人家隨岸遠，塔影落湖深。
人日出游湖上十首  其八 楊萬里
客愛清殊絕，僧愁凍不勝。可憐兜率寺，齋供一湖冰。
人日出游湖上十首  其九 楊萬里
上竺雪來時，四山都作凍。團團玉屏風，圍繞渾無縫。
人日出游湖上十首  其一○ 楊萬里
此行殊匆匆，天色不肯借。更待海棠晴，滿意孤山下。
瑞香花新開五首  其一 楊萬里
外著明霞綺，中裁淡玉紗。森森千萬筍，旋旋兩三花。小霽迎風喜，輕寒索幕遮。香中真上瑞，蘭麝敢名家。
瑞香花新開五首  其二 楊萬里
老子觀書倦，昏然睡思來。夢中誰喚醒，窗外瑞香開。只道花頭細，能追國艷回。殷勤伴幽獨，渠與一瓶梅。
瑞香花新開五首  其三 楊萬里
短短熏籠小，團團錦帊圍。浮陽烘酒思，沈水著人衣。抹利通家遠，楠花具體微。春愁渾瘦盡，別有瘦中肥。
瑞香花新開五首  其四 楊萬里
雪裏移蒼斛，梢頭點翠芒。只銷三日暖，便坼數花房。紫袖染難透，瓊膚曬轉香。小留供鼻觀，開去未須忙。
瑞香花新開五首  其五 楊萬里
馨德潜丘壑，春風是往還。新從衆香國，移種洞庭山。孤韻真無對，千花夐莫攀。騷經吾欲續，譜入芷蘅間。
謝李元德郎中餉家釀二首  其一 楊萬里
長史銜杯太白醺，詼詞笑殺古來人。至今太白一船酒，不飲還將飲子雲。
謝李元德郎中餉家釀二首  其二 楊萬里
惠山山下玉泉香，釀作鵝兒一拂黄。吏部只知防姓畢，不知吏部有它楊。
初出貢院買山寒毬花數枝 楊萬里
寒毬著意殿餘芳，小底來禽大海棠。初喜艷紅明莟子，忽看淡白散花房。風光不到棘圍裏，春色也尋茅舍旁。便有蜜蜂三兩輩，喙長三尺繞枝忙。
紫牡丹二首  其一 楊萬里
萬花不分不春妍，至竟專春是牡丹。紫錦香囊金屑暖，翠羅舞袖掌文寒。恨無國色天香句，借與風條日萼看。家有洛陽一千朶，三年歸夢繞欄干。
紫牡丹二首  其二 楊萬里
歲歲東風二月時，司花辛苦染晴枝。夜輸百斛薔薇水，曉洗千層玉雪肌。寒食清明空過了，姚黄魏紫不曾知。春愁蹙得眉頭破，何處如今更有詩。
上巳同沈虞卿尤延之王順伯林景思游湖上得十絕句呈同社  其一 楊萬里
鵠袍林裏過芳辰，聞道春來不識春。及至識春春已老，於中更老是詩人。
上巳同沈虞卿尤延之王順伯林景思游湖上得十絕句呈同社  其二 楊萬里
總宜亭子小如拳，著得西湖不見痕。湖上軒窗無不好，何須抵死揀名園。
上巳同沈虞卿尤延之王順伯林景思游湖上得十絕句呈同社  其三 楊萬里
孤山山後北山前，十里長堤隔兩邊。一行垂楊綠無縫，石橋通處過春船。
上巳同沈虞卿尤延之王順伯林景思游湖上得十絕句呈同社  其四 楊萬里
天色䰒鬆未肯收，吾儕自樂不曾愁。隨宜旋旋商量著，晴即閑行雨即休。
上巳同沈虞卿尤延之王順伯林景思游湖上得十絕句呈同社  其五 楊萬里
籃輿休上馬休騎，濕却青鞋也不辭。揀取雨絲疎處去，携筇且謁水仙祠。
上巳同沈虞卿尤延之王順伯林景思游湖上得十絕句呈同社  其六 楊萬里
雨催杖屨却須回，捲上疎簾眼頓開。十里湖光平似鏡，柳梢梢外一船來。
上巳同沈虞卿尤延之王順伯林景思游湖上得十絕句呈同社  其七 楊萬里
湖上春游只愛晴，何朝何夕不晴明。絕憐疎雨微雲裏，點綴湖山分外清。
上巳同沈虞卿尤延之王順伯林景思游湖上得十絕句呈同社  其八 楊萬里
憑久欄干可一杯，湖山飛入水中來。多情燕子能相勸，舞破東風去却回。
上巳同沈虞卿尤延之王順伯林景思游湖上得十絕句呈同社  其九 楊萬里
今年山路少人來，酒肆蕭然綺席埃。政爾坐愁春寂寞，畫船簫鼓忽如雷。
上巳同沈虞卿尤延之王順伯林景思游湖上得十絕句呈同社  其一○ 楊萬里
岸上湖中各自奇，山觴水酌兩皆宜。只言游舫渾如畫，身在畫中元不知。
跋淳溪汪立義大學致知圖二首  其一 楊萬里
杏壇何物是家風，只在當人阿堵中。誰作新圖漏消息，淳溪溪上釣魚翁。
跋淳溪汪立義大學致知圖二首  其二 楊萬里
此事元無淺與深，著衣喫飯送光陰。却緣說似癡人夢，便向汪家圖裏尋。
景靈宮聞子規 楊萬里
今年未有子規聲，忽向宮中樹上鳴。告訴落花春不管，裴回曉月恨難平。斜風細雨又三月，柳絮浮雲空一生。豈不懷歸歸未得，倩渠傳語故園鶑。
寄題劉成功錦里 楊萬里
嘉林市中塵一丈，嘉林寺後竹千竿。先君授徒竹窗底，我初識君俱少年。同師同舍同筆硯，火冷燈青飛雪片。春風一夜吹林花，南北飄零各星散。我今頭白苦思歸，羨君山園芋栗肥。爲君題作小錦里，君應一笑巾墮几。
讀淵明詩 楊萬里
少年喜讀書，晚悔昔草草。迨今得書味，又恨身已老。淵明非生面，穉歲識已早。極知人更賢，未契詩獨好。塵中談久睽，暇處目偶到。故交了無改，乃似未見寶。貌同覺神異，舊翫出新妙。琱空那有痕，滅跡不須掃。腹腴八珍初，天巧萬象表。向來心獨苦，膚見欲幽討。寄謝潁濱翁，何謂淡且槁。
送謝子肅提舉寺丞二首  其一 楊萬里
天台山秀古多賢，晚向池塘識惠連。十載江湖州縣底，一言金石冕旒前。方陪廷尉甘堂舍，又賦皇華小雅篇。拾得澄江春草句，端能染寄仄釐牋。
送謝子肅提舉寺丞二首  其二 楊萬里
誰遣孤舟蓑笠翁，强隨桃李競春風。交情頃刻雲翻手，古意淒涼月印空。可笑能詩今謝脁，也能載酒過揚雄。待渠歸直金鑾日，我已煙沙放釣筒。
送錢寺正出守廣德軍二首  其一 楊萬里
四十專城古已稀，君侯五七更英奇。九重臨遣廷尉正，千里驩迎循吏師。鴻雁同科金玉律，鵷雛先集鳳凰枝。少年勇退無人會，孤竹初心遜伯夷。
送錢寺正出守廣德軍二首  其二 楊萬里
辛卯中書落筆年，曾陪學士堵牆間。看渠手把州麾去，故里春迎晝繡還。我似青蒿君玉樹，君方綠鬢我蒼顔。一尊話別休辭醉，報政歸來紫禁班。
鄉士李英才得老潘墨法善作墨梅復喜作詩艮齋目以三奇贈之七字予復同賦云 楊萬里
吾鄉李君磊嵬胸，夜持雲梯倚秋空。月中奪得修月斧，斫倒南山千歲松。束歸丹竈和玉桂，燧出綠霧霏鸞龍。擣成玄圭與蒼璧，灑作橫枝歲寒色。庾嶺霜林和靖園，掇入生綃供戲劇。幻松作璧璧作梅，豪氣勃鬰尚不開。瓊艘滿釂梅雪下，吐出西湖有聲畫。
送姜夔堯章謁石湖先生 楊萬里
釣璜英氣橫白蜺，欬唾珠玉皆新詩。江山愁訴鶑爲泣，鬼神露索天洩機。彭蠡波心弄明月，詩星入腸肺肝裂。吐作春風百種花，吹散瀕湖數峰雪。青鞋布襪軟紅塵，千詩只博一字貧。吾友夷陵蕭太守，逢人說君不離口。袖詩東來謁老夫，慚無高價當璠璵。翻然却買松江艇，徑去蘇州參石湖。
三月二十六殿試進士待罪集英殿門二首  其一 楊萬里
金戺瑶階日月邊，曉風花柳带非煙。千官劍佩鳴雙闕，萬國英豪到九天。玉座忽臨黄繖正，御題初出紫衣傳。小臣何幸陪諸老，待罪重來十六年。
三月二十六殿試進士待罪集英殿門二首  其二 楊萬里
九虎遮藏造化機，御題過午始聞知。乾坤闔闢兼文武，雲漢昭回具訓詞。武帝上嘉真戲耳，放勳清問政如斯。諸儒莫作公孫子，千載何曾遇聖時。
趙達明太社四月一日招遊西湖十首  其一 楊萬里
今日清和和又清，王孫領客出都城。好天勝日能多少，三到西湖始一晴。
趙達明太社四月一日招遊西湖十首  其二 楊萬里
畫舫侵晨繫柳枝，主人生怕客來遲。嬌雲嫩日無風色，幸是湖船好放時。
趙達明太社四月一日招遊西湖十首  其三 楊萬里
船從詠澤過孤山，徑度琉璃一簟間。隔岸多情楊柳樹，向人招喚俯煙鬟。
趙達明太社四月一日招遊西湖十首  其四 楊萬里
御池水滿苑門開，泥带飛花路带苔。到得孤山翻作惡，海棠閙日不曾來。
趙達明太社四月一日招遊西湖十首  其五 楊萬里
萍生兒子點疎星，荷捲文書立萬丁。回首南高峰上塔，手中攀得玉竛竮。
趙達明太社四月一日招遊西湖十首  其六 楊萬里
橘花如雪細吹香，杏子團枝未可嘗。行到陳朝枯柏處，孤山山背水中央。
趙達明太社四月一日招遊西湖十首  其七 楊萬里
和靖先生墳已荒，空餘松竹故蒼蒼。王孫自洗鸕鷀杓，滿酌真珠酹一觴。
趙達明太社四月一日招遊西湖十首  其八 楊萬里
行盡孤山碧四圍，却尋初路得來時。好風借與歸船便，吹近瓊林却不吹。
趙達明太社四月一日招遊西湖十首  其九 楊萬里
風撩太液小荷欹，日麗長楊花影低。闌入苑中啼不歇，恨身不及一黄鸝。
趙達明太社四月一日招遊西湖十首  其一○ 楊萬里
葱蘢晚色正佳哉，苦被歸鞍緊緊催。船壓浮荷沈水底，須臾船過却浮來。
紅玫瑰 楊萬里
非關月季姓名同，不與薔薇譜牒通。接葉連枝千萬綠，一花兩色淺深紅。風流各自燕支格，雨露何私造化功。別有國香收不得，詩人熏入水沈中。
省中直舍因敲新竹懷周元吉三首  其一 楊萬里
老眼逢書怯細看，抄書一事更應難。昨携如意敲新籜，右臂朝來作許酸。
省中直舍因敲新竹懷周元吉三首  其二 楊萬里
尚有周郎手種痕，懷人將竹當人看。寄言黄鶴樓前客，今歲新添十五竿。
省中直舍因敲新竹懷周元吉三首  其三 楊萬里
老竹堅剛幼竹柔，此君年少也風流。錦衣脫體未全瘦，雪粉圍腰猶半愁。
含笑 楊萬里
大笑何如小笑香，紫花不似白花粧。不知自笑還相笑，笑殺人來斷殺腸。
枇杷 楊萬里
大葉聳長耳，一梢堪滿盤。荔支分與核，金橘却無酸。雨壓低枝重，漿流冰齒寒。長卿今尚在，莫遣作園官。
走筆送濟翁弟過浙東謁丘宗卿二首  其一 楊萬里
出省還家思已昏，答書見客腹仍煩。政愁獨酌無佳客，家裏詩人忽扣門。
走筆送濟翁弟過浙東謁丘宗卿二首  其二 楊萬里
若見丘遲問老夫，爲言臞似向來臞。更將雙眼寄吾弟，带去稽山看鑑湖。
題西湖僧房 楊萬里
竹林深處著禪房，下却疎簾自炷香。書畫隨宜遮四壁，閑欹瓦枕小藤床。
省中見樹上啄木鳥戲題 楊萬里
一啄高高一啄低，一聲聲急一聲遲。可憐去蠹勞心口，蟻入枯梨自不知。
山丹花 楊萬里
春去無芳可得尋，山丹最晚出雲林。柿紅一色明羅袖，金粉羣蟲集寶簪。花似鹿葱還耐久，葉如芍藥不多深。青泥瓦斛移山蘤，聊著書窗伴小吟。
四月十七日侍立集英殿觀進士唱名 楊萬里
殿上臚傳第一聲，殿前拭目萬人驚。名登龍虎黄金榜，人在煙霄白玉京。香滿乾坤書一卷，風吹鬢髮雪千莖。舊時脫却銀袍處，還望清光侍集英。
無題 楊萬里
坐看胡孫上樹頭，旁人只恐墮深溝。渠儂狡獪何須教，說與旁人莫浪愁。
張功父索余近詩余以南海朝天二集示之蒙題七字 楊萬里
作者于今星樣稀，淒其望古駟難追。空桑孤竹陶元亮，玉佩瓊琚杜拾遺。自笑吟秋如嬾婦，可能擊鼓和馮夷。報章不作南金直，慚愧君家丙藁詩。
蒲萄架 楊萬里
纔喜盤藤捲葉生，又驚壓架暗陰成。夏褰涼潤青油幕，秋摘甘寒黑水精。近竹猶爭一尺許，拋鬚先罥兩三莖。今年乞種西江去，長是茅齋怯晚晴。
送沈虞卿祕監脩撰將漕江東二首  其一 楊萬里
蓬萊仙伯沈東陽，領袖諸儒太極旁。東壁二星雲漢近，西崑群玉簡編香。雞翹豹尾無多子，錦纜牙檣有底忙。建業江山入詩集，却歸天上侍虛皇。
送沈虞卿祕監脩撰將漕江東二首  其二 楊萬里
再入脩門訪舊遊，故人相見喜還愁。茂林脩竹君髯碧，折葦枯荷我鬢秋。莫把昇沈著懷抱，古來賢聖幾公侯。一尊追送江東棹，夢逐清波弄白鷗。
臨賀別駕李子西同年寄五字詩以杜句君隨丞相後爲韻和以謝焉五首  其一 楊萬里
我本南溪老，手弄溪中雲。誦詩愛招隠，讀騷續湘君。忽捧公府檄，遂遠先人墳。春暮歸未得，落花政紛紛。
臨賀別駕李子西同年寄五字詩以杜句君隨丞相後爲韻和以謝焉五首  其二 楊萬里
老拙誰肯伴，束書自相隨。此外無長物，猶有一鴟夷。小醉即孤詠，自遣不要奇。西湖妙天下，未羨習家池。
臨賀別駕李子西同年寄五字詩以杜句君隨丞相後爲韻和以謝焉五首  其三 楊萬里
謫仙幾代孫，今日臨賀丞。風月三千首，吾子豈未能。長把脩月斧，細彫玉壺冰。天池羽翼就，即看垂天鵬。
臨賀別駕李子西同年寄五字詩以杜句君隨丞相後爲韻和以謝焉五首  其四 楊萬里
曲江與臨武，彼此昔相望。一嶺大如礪，誰云隔尋丈。離合非人力，此事要天相。昇沈亦偶然，豈問優與髒。
臨賀別駕李子西同年寄五字詩以杜句君隨丞相後爲韻和以謝焉五首  其五 楊萬里
買山藝花竹，長恐落人後。不見竹林人，山王非俎豆。市門能幾許，掉臂日奔湊。遲子來朝天，商略陳薄陋。
游水月寺 楊萬里
菸日蔫雲乍暑天，倦投山寺借床眠。清涼世界誰曾到，却在紅塵紫陌邊。
題水月寺寒秀軒 楊萬里
小寺深門一逕斜，繞身縈面總煙霞。低低簷入低低樹，小小盆盛小小花。經藏中間看佛畫，竹林外面是人家。山僧笑道知儂渴，其實迎賓例瀹茶。
歸塗觀劉寺新疊石山 楊萬里
風月肝脾冰雪胸，道人妙手鑿虛空。斸翻諸嶺雲煙骨，幻出山巖紫翠峰。細看分明非飣餖，如何彫得許玲瓏。爲誰苦死忙歸去，知是斜陽是晚鐘。
題劉寺僧房 楊萬里
曾醉山間金叵羅，山應識我我懷它。頓添花竹明松檜，依舊菰蒲暗芰荷。試問錦屏無恙否，向來梅樹已無多。未須看遍新亭榭，勝日重來一一過。
和嚴州添倅趙彥先寄四絕句  其一 楊萬里
不見王孫今九春，新詞麗曲爽心神。只言風月平分破，却是江湖一散人。
和嚴州添倅趙彥先寄四絕句  其二 楊萬里
自摶蒼壁自抄書，雪乳一甌香一爐。有得俸錢無吏責，如公官況世間無。
和嚴州添倅趙彥先寄四絕句  其三 楊萬里
昌歜佳辰風自南，黄梅釀出雨鬖鬖。綺琴繡段能分似，報不如儀獨不慚。
和嚴州添倅趙彥先寄四絕句  其四 楊萬里
雛鳳今年又一鳴，芝蘭秀發不曾停。州前爭探黄金榜，却報城隅最冷廳。
戲題簷間蜘蛛 楊萬里
屋角籬尖竹樹陰，可憐用盡許機心。凝身不動如無物，頓網輕摇試有禽。絲貫日華明五色，戲隨風舞忽千尋。看渠經緯來還去，忘却摧隤立不禁。
跋忠敏任公遺帖 楊萬里
市中貨鴆作參苓，遮莫秦和苦口爭。殺盡蒼生消底物，卞京兩把老蔓菁。
同尤延之京仲遠玉壺餞客二首  其一 楊萬里
南漪亭上據胡床，不負西湖五月涼。十里水風已無價，水風底裏更荷香。
同尤延之京仲遠玉壺餞客二首  其二 楊萬里
金杯玉酒沈寒冰，青李來禽尚带生。不是此間無暑氣，湖風吹取過臨平。
玉壺餞客獨趙達明末至云迓族長於龍山且談道中事戲爲紀之二首  其一 楊萬里
南山行盡到西湖，却上扁舟赴玉壺。十里便成三十里，暑中何處不長塗。
玉壺餞客獨趙達明末至云迓族長於龍山且談道中事戲爲紀之二首  其二 楊萬里
公子從來火傘中，解衣未定語匆匆。山行觸熱端何事，夾路楊梅樹樹紅。
食蓮子 楊萬里
綠玉蜂房白玉蜂，折來带露復含風。玻瓈盆面冰漿底，醉嚼新蓮一百蓬。
白蓮 楊萬里
井花新插白芙蕖，坐看紛紛脫雪膚。自拾落英浮水面，玉舟撩亂滿江湖。
酷暑觀小僮汲水澆石假山 楊萬里
堂後簷前小石山，一峰瘦削四峰攢。忽騰絕壁三千丈，飛下清泉六月寒。乃是家僮聊戲事，倒傾古井作驚湍。老夫畏熱年來甚，更借跳珠裂玉看。
清曉湖上三首  其一 楊萬里
山腰輕束一綃雲，湖面初顰半蹙痕。未說湖山佳處在，清晨小出湧金門。
清曉湖上三首  其二 楊萬里
菰月蘋風逗葛裳，出城趁得上番涼。荷花笑沐燕支露，將謂無人見曉粧。
清曉湖上三首  其三 楊萬里
六月西湖錦繡鄉，千層翠蓋萬紅粧。都將月露清涼氣，併作侵晨一噴香。
大兒長孺同羅時清尋凉鹽橋 楊萬里
燈火希疎夜向中，追涼只與熱相逢。意行行到新橋上，兩岸無人四面風。
曉出兜率寺送許耀卿二首  其一 楊萬里
天竺興雲線許長，須臾遮盡衆蒼蒼。何如灑作千峰雨，乞與都城六月涼。